b"\n_START_ARTICLE_\nClub Esportiu Manacor\n_START_SECTION_\nHist\xc3\xb2ria\n_START_PARAGRAPH_\nEl futbol va arribar per primera vegada a Manacor el 1908 amb la fundaci\xc3\xb3 del Foot-Ballista Club Manacor, vinculat al sindicat agr\xc3\xadcola. M\xc3\xa9s tard en sorg\xc3\xad una escissi\xc3\xb3, el Foot-Ballista Club Alfonso XII, per\xc3\xb2 tots dos desaparegueren un any m\xc3\xa9s tard. Dels socis i jugadors d'ambd\xc3\xb3s equips es va fundar, el 1909, el Club Manacor de Foot-Ball, que va existir durant deu anys, per\xc3\xb2 tamb\xc3\xa9 va acabar per descompar\xc3\xa8ixer. Quatre anys m\xc3\xa9s tard, el 23 de juny de 1923 va n\xc3\xa9ixer un nou equip de futbol a Manacor, el FC Manacor, el qual va ingressar a la Federaci\xc3\xb3 Catalana de Futbol. Durant la festa de P\xc3\xa0squa de 1925 inaugur\xc3\xa0 l'estadi de Na Capellera. El club vestia de blaugrana, a imitaci\xc3\xb3 del Bar\xc3\xa7a, el qual tenia molts de seguidors a l'illa. Cap a 1930, el club comen\xc3\xa7a a patir greus problemes econ\xc3\xb2mics, els quals el condugueren perdre la categoria, vendre el camp l'agost de 1934 i desapar\xc3\xa8ixer pocs dies despr\xc3\xa9s. Aquell mateix any sorgiren diversos nous equips, entre els quals el Club Deportivo Nacional de Manacor, el precedent de l'actual CE Manacor. El nou club canvia els colors, que passaran a ser franges blanc i vermelles i cal\xc3\xa7ons negres (que els anys setanta acabaria per canviar a blau), mentre que mantengu\xc3\xa9 l'estadi de l'antic club. Just entrat l'any 1935, el nou club canvia de nom a Racing Club de Manacor. El club es paralitza durant la guerra civil, per\xc3\xb2 el 1939 repr\xc3\xa8n l'activitat; la temporada seg\xc3\xbcent guanya el campionat regional de segona categoria, per b\xc3\xa9 que aquell mateix any fou obligat a espanyolitzar el seu nom, esdevenint CD Manacor. La temporada 1948-49 aconsegu\xc3\xad ser campi\xc3\xb3 de lliga i ascendir a Tercera Divisi\xc3\xb3 per primera vegada a la hist\xc3\xb2ria. El primer ascens a Segona Divisi\xc3\xb3 B fou assolit despr\xc3\xa9s de la temporada 1983-84."